# Argumentum ad hominem

### Wikipedia

Argumentum ad hominem tai lyhyesti ad hominem (argumentointi ihmistä kohtaan) on argumentaation muoto ja samalla usein, mutta ei aina, argumentaatiovirhe, joka tarkoittaa henkilökohtaisuuksiin menemistä itse keskustelun kohteena olleen asian kustannuksella. Ad hominem jaotellaan viiteen alaluokkaan:

- ad hominem abusivis (loukkaus)
- ad hominem circumstantiae (argumentaation asianhaaroihin vetoaminen)
- ad hominem tu quoque (argumentoijan sosiaaliseen habitukseen vetoaminen)
- kaivon myrkyttäminen
- ad hominem motivum (motiiviin vetoaminen, oma lehmä ojassa)

Ad hominemin yleinen kaava on seuraava:

1. Henkilö X esittää argumentin A
2. Henkilön X ominaisuuksissa on jotain vastenmielistä
3. Siispä argumentti A on epätosi

## [muokkaa] Ad hominem abusivis

Nimensä mukaisesti ad hominem abusivis tarkoittaa suoranaista loukkausta. Henkilön persoonassa on jotain vastenmieliseksi koettua, ja argumentti kohdistuu siihen asian sijasta.

  Luuletko, että otan tuollaisen sinunkaltaisesi työttömän pummin argumentointia hifitekniikasta vakavasti?
  Niin se vain on, sillä tämä on aivan liian vaikeaa sinunkaltaisellesi kymmenvuotiaalle ymmärtää
  Kaikki anonyymikirjoittelijat ovat häiriköitä!

## [muokkaa] Ad hominem circumstantiae

Tässä virheessä puolestaan hyökkäyksen kärki kohdistuu persoonan sijasta asianhaaroihin, kuten sen ryhmän, jota X edustaa, ominaisuuksiin. Tämän loukkauksen alalajeja ovat 'ad virem' (mieheen) ja 'ad feminam' (naiseen) eli sukupuoleen kohdistuvat hyökkäykset. Tämä virhe käsittää myös väärään auktoriteettiin vetoamisen (ns. "suutari pysyköön lestissään" -virheen). Se eroaa argumentum ad auctoritatemista siinä, että ad auctoritatem vetoaa ihmiseen tai instituutioon, jota pidetään kyseisen alan auktoriteettiina, mutta ad hominem circumstantiae siihen, että ihminen tai instituutio on jonkun toisen alan auktoriteetti.

  Miten sinä, mutteripäinen insinööri, muka voisit ymmärtää sydämenasioista yhtään mitään?
  Susanna on nainen, joten hänen maanpuolustusargumenttinsa on täyttä roskaa
  Koska valtakunnansyyttäjän mielestä kannabis aiheuttaa fyysistä riippuvuutta, WHO:n kannabisraportti joutaa roskikseen

## [muokkaa] Ad hominem tu quoque

Tu quoque (ja sinäkin vielä!) tarkoittaa sitä, että annetaan ymmärtää argumentin esittäjän elävän itse toisin kuin hän opettaa. Tämän virheen yleinen kaava on seuraava:

1. Henkilö X esittää argumentin A
2. Henkilön X elämäntavat ovat A:n vastaiset
3. Siispä A on epätosi

  En ota vakavasti yhtään tupakoivaa luonnonsuojelijaa
  USA on muka paraskin lässyttämään ihmisoikeuksista, kun se itse teloittaa omia kansalaisiaan koko ajan
  Neitsyiden ei pitäisi puhua seksistä yhtään mitään!

## [muokkaa] Kaivon myrkyttäminen

Kaivon myrkyttäminen tarkoittaa henkilöön kohdistuvaa argumentointia, jossa vasta-argumentti esitetään vihjailevalla tai ennakkoasenteisella kielenkäytöllä; näin ikään kuin myrkytetään se kaivo, josta opponentti ammentaa voimansa.

  Ennen kuin kuuntelette Arskaa, muistuttaisin että hän on ollut vankilassa
  Älä kuuntele tuon juristin virastokieltä
  Tämä niin sanottu evoluutioteoria, jota kommunistitkin kannattavat...

## [muokkaa] Ad homimen motivum

Ad hominem motivum tarkoittaa henkilön tai instanssin X motiiveihin vetoamista: argumentin A täytyy olla epätosi, sillä X:llä on oma lehmä ojassa: hän esittää argumentin intressiensä vuoksi.

  Totta kai Anne vastustaa ydinvoimaa, sillä hän on kemisti ja hänen työpaikkansa riippuu öljyteollisuudesta
  Taidatkin olla itse narkomaani kun kannatat kannabiksen laillistamista
  Uskonto on pappien juoni, jolla he pääsevät itse elämään yltäkylläisyydessä kun toiset raatavat työssä

Haettu osoitteesta http://fi.wikipedia.org../../../a/r/g/Argumentum_ad_hominem.html

Luokat: Latinankieliset fraasit | Argumentaatiovirheet

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Català
- Deutsch
- Ελληνικά
- English
- Español
- Français
- Íslenska
- Italiano
- עברית
- Lietuvių
- Magyar
- Nederlands
- Norsk (bokmål)
- Norsk (nynorsk)
- Português
- Simple English
- Svenska
- Tagalog
- Türkçe
- Українська
- 中文